दो टेस्ट ही खेलेंगे ऑस्ट्रेलिया और दक्षिण अफ्रीका  
ऑस्ट्रेलिया के अक्तूबर-नवंबर के दक्षिण अफ्रीकी दौरे का आधिकारिक कार्यक्रम अभी जारी नहीं किया गया है।
ऑस्ट्रेलिया और दक्षिण अफ्रीका इस साल के आखिर में भारत में होने वाली चैंपियन्स लीग ट्वेंटी-20 चैंपियनशिप की खातिर केवल दो टेस्ट मैच की श्रृंखला ही खेल पाएंगे। डेली टेलीग्राफ समाचार पत्र ने गुरुवार को यह जानकारी दी।  ऑस्ट्रेलिया के अक्तूबर-नवंबर के दक्षिण अफ्रीकी दौरे का आधिकारिक कार्यक्रम अभी जारी नहीं किया गया है लेकिन डेली टेलीग्राफ के अनुसार पहली बार इन दोनों टीमों के बीच केवल दो टेस्ट मैच ही खेले जाएंगे। इनके अलावा दो ट्वेंटी-20 और तीन वन डे मैच भी होंगे।  रिपोर्ट में कहा गया है, अरबों डॉलर का ट्वेंटी-20 फिर से टेस्ट क्रिकेट पर भारी पड़ रहा है। इस आधुनिक खेल को मिल रही प्राथमिकता के कारण ऑस्ट्रेलिया और दक्षिण अफ्रीका इस साल के आखिर में केवल दो टेस्ट मैचों की श्रृंखला खेलेंगे। इसमें कहा गया है, इस कड़े मुकाबले को केवल दो टेस्ट मैच तक समेटने का कारण भारत में सितंबर-अक्तूबर में होने वाला घरेलू चैंपियन्स लीग ट्वेंटी-20 टूर्नामेंट है।